Fjallgönguáskorun Fjallafélagsins hélt göngu sinni áfram þann 21. júní síðastliðinn þegar vaskur hópur göngufólks lagði til atlögu við hinn fornfræga Snæfellsjökul . Daginn bar upp á sumarsólstöður sem er sá dagur er sól gengur fjærst miðbaug og er þannig lengsti dagur ársins á norðurhveli jarðar og jafnframt sá stysti á suðurhveli jarðar . Fararstjórar voru pólfararnir Haraldur Örn og Vilborg Arna ásamt fjallagörpunum Guðmundi ( Gumma Stóra ) og Guðjóni Kjartans . Dagurinn byrjaði í lágskýjuðu en stilltu veðri . Svolítill riginingarsuddi sem er ekki beint upplífgandi þegar fyrstu skrefin eru tekin . Uppgangan gekk vel og tók rétt tæpar 3 klukkustundir . Smám saman lét þykkviðrið undan og skýin hörfuðu hægt og rólega . Allt í einu glitti í aðra Þúfuna sem kallaði fram aðdáun og bros á andlitum leiðangursmanna . Fyrr en varði var sólin farin að baka fólkið og fegurðin blasti við þótt skýin hafi þó hulin flest fjöll í grendinni . Þetta var eins og að vera í flugvél að horfa svona ofan á skýin . Hópurinn eyddi góðum klukkutíma uppi á toppi þar sem gleðin var við völd . Frábær sumardagur á jökli ! Myndir úr ferðinni eru á myndasíðum .